SRH को 8 विकेट से हराया; काम न आई क्लासेन की सेंचुरी
Royal Challengers Bangalore vs Sunrisers Hyderabad IPL Match LIVE Score Update; Follow IPL 2023 Latest News, RCB Vs SRH IPL Match Updates with Dainik Bhaskar (दैनिक भास्कर).
इंडियन प्रीमियर लीग (IPL) में 4 साल बाद विराट कोहली के शतक के सहारे रॉयल चैलेंजर्स बेंगलुरु (RCB) ने सनराइजर्स हैदराबाद को 8 विकेट से हरा दिया। इस जीत के साथ टीम ने अपने प्लेऑफ में पहुंचने की उम्मीदों को कायम रखा है। टीम पॉइंट्स टेबल में चौथे नंबर पर पहुंच गई है। देखें पॉइंट्स टेबल...
हैदराबाद के राजीव गांधी स्टेडियम में टॉस हारकर पहले बैटिंग करने उतरी SRH से हेनरिक क्लासेन ने शतक लगाया। क्लासेन की सेंचुरी के दम पर टीम ने 20 ओवर में 5 विकेट पर 186 रन बनाए। जवाब में बेंगलुरु ने कोहली की पारी और उनकी फाफ डु प्लेसिस के साथ 172 रन की पार्टनरशिप के दम पर 19.2 ओवर में 2 विकेट खोकर टारगेट हासिल कर लिया।
मैच का स्कोरकार्ड देखने के लिए यहां क्लिक करें...
1489 बाद विराट की IPL सेंचुरी 
विराट कोहली ने सनराइजर्स हैदराबाद के खिलाफ सीजन में अपनी पहली सेंचुरी लगाई। ये विराट का छठा IPL शतक है, उन्होंने 19 अप्रैल 2019 को आखिरी बार कोलकाता नाइट राइडर्स के खिलाफ कोलकाता में शतक लगाया था। इस तरह कोहली ने 1489 दिन बाद IPL में सेंचुरी लगाई। इससे पहले विराट ने 2016 के सीजन में 4 शतक लगाए थे। उनका बेस्ट IPL स्कोर 113 रन है।
6 IPL शतक लगाने वाले दूसरे बैटर
छठे शतक के साथ कोहली ने IPL में सबसे ज्यादा शतक लगाने के रिकॉर्ड की बराबरी की। वेस्टइंडीज के क्रिस गेल के नाम भी IPL में 6 शतक हैं। 5 शतक के साथ जोस बटलर इस लिस्ट गेल और कोहली के बाद खड़े हैं।
विराट ने सभी शतक RCB से लगाए हैं। वहीं गेल ने RCB से 5 और पंजाब किंग्स से भी एक शतक लगाया है, विराट की तरह जोस बटलर ने भी सारे शतक राजस्थान रॉयल्स के लिए ही लगाए हैं।
एक ही मैच में 2 शतक लगे
विराट इस सीजन शतक लगाने वाले 8वें बैटर बने। उनसे पहले इसी मैच में सनराइजर्स हैदराबाद से हेनरिक क्लासेन ने भी शतक ​​​​​लगाया था। IPL में ऐसा पहली बार हुआ है जब दोनों टीमों से किसी बैटर ने एक ही मैच में शतक लगाए।
इन दोनों से पहले पहले हैदराबाद के हैरी ब्रूक, गुजरात के शुभमन गिल, राजस्थान के यशस्वी जायसवाल, मुंबई के सूर्यकुमार यादव, कोलकाता के वेंकटेश अय्यर और पंजाब के प्रभसिमरन सिंह शतक लगा चुके हैं। विराट को छोड़ कर बाकी 7 खिलाड़ियों ने टूर्नामेंट में पहली बार ही शतक लगाया।
इस सीजन लगे सबसे ज्यादा शतक
टूर्नामेंट के इस सीजन में 7 टीमों के 8 अलग-अलग बैटर्स ने शतक लगाए। इससे पहले 2022 में कुल 8 शतक लगे थे, लेकिन तब 5 बैटर्स ने शतक लगाए थे। वहीं 2016 के सीजन में कुल 7 शतक लगे थे, तब भी 3 ही बैटर्स ने पूरे शतक लगा दिए थे।
मैच के टर्निंग पॉइंट्स...
1. क्लासेन का शतक 
सनराइजर्स हैदराबाद से पहली पारी में हेनरिक क्लासेन ने शतक लगाया। उनके शतक के सहारे टीम 20 ओवर में 186 रन का स्कोर खड़ा कर सकी। उनके विकेट के बाद टीम आखिरी 2 ओवर में 200 रन का आंकड़ा पार नहीं कर पाई।
2. कोहली की पारी, डु प्लेसिस के साथ पार्टनरशिप 
187 रन के टारगेट का पीछा करने उतरी बेंगलुरु से विराट कोहली ने शतक लगाया। उन्होंने कप्तान फाफ डु प्लेसिस के साथ 172 रन की पार्टनरशिप कर अपनी टीम को जीत के करीब पहुंचाया।
यहां से पढ़ें पहली पारी का हाल...
पावरप्ले में हैदराबाद ने गंवाए 2 विकेट 
टॉस हारकर पहले बैटिंग करने उतरी हैदराबाद को ओपनर्स ने संभली हुई शुरुआत दिलाई। 4 ओवर में 27 रन जोड़ने के बाद 5वें ओवर में अभिषेक शर्मा और राहुल त्रिपाठी दोनों आउट हो गए। दोनों को माइकल ब्रेसवेल ने पवेलियन भेजा। 5वें ओवर में उतरे हेनरिक क्लासेन और ऐडन मार्करम ने पारी संभाली और 9 गेंदों पर ही 21 रन बना दिए। दोनों ने टीम का स्कोर 6 ओवर में 49 रन कर दिया।
क्लासेन-मार्करम में फिफ्टी पार्टनरशिप 
पांचवें ओवर में ही 2 विकेट गंवाने के बाद हेनरिक क्लासेन ने कप्तान ऐडन मार्करम के साथ SRH को संभाला। दोनों ने 50 गेंद पर 76 रन की पार्टनरशिप की। मार्करम 18 रन बनाकर आउट हुए और ये साझेदारी टूटी। क्लासेन ने इस पार्टनरशिप में 58 रन जोड़े।
क्लासेन ने फिर हैरी ब्रूक के साथ 36 गेंद पर 74 रन की पार्टनरशिप की। क्लासेन के विकेट के साथ ये साझेदारी टूटी। ब्रूक ने इस पार्टनरशिप में 16 गेंद पर 26 रन बनाए।
क्लासेन के अलावा कोई नहीं चला 
हैदराबाद से क्लासेन के अलावा बाकी बैटर्स कुछ खास नहीं कर सके। अभिषेक शर्मा ने 14 बॉल पर 11, राहुल त्रिपाठी ने 12 बॉल पर 15, कप्तान ऐडन मार्करम ने 20 बॉल पर 18, हैरी ब्रूक ने 19 बॉल पर 27 और ग्लेन फिलिप्स ने 4 बॉल पर 5 रन बनाए। बेंगलुरु से ब्रेसवेल ने 2 विकेट लिए, वहीं शाहबाज अहमद, मोहम्मद सिराज और हर्षल पटेल को 1-1 विकेट मिला।
क्लासेन की पहली IPL सेंचुरी 
पावरप्ले में हैदराबाद से नंबर-4 पर बैटिंग करने उतरे विकेटकीपर हेनरिक क्लासेन ने बेहतरीन बैटिंग की। उन्होंने 24 गेंद पर फिफ्टी लगाई और कप्तान ऐडन मार्करम के साथ 76 रन की पार्टनरशिप भी की। मार्करम के बाद भी उन्होंने एक एंड संभाले रखा और 49 बॉल में अपनी पहली IPL सेंचुरी पूरी की। वह 51 बॉल में 104 रन बनाकर हर्षल पटेल का शिकार हुए।
ऐसे गिरे हैदराबाद के विकेट... 
यहां से पढ़ें बेंगलुरु की पारी...
पावरप्ले में RCB की तेज शुरुआत 
187 रन के टारगेट का पीछा करने उतरी बेंगलुरु को विराट कोहली ने तेज शुरुआत दिलाई। तीसरे ओवर से कप्तान फाफ डु प्लेसिस ने भी शॉट्स लगाने शुरू किए। दोनों ने पांचवें ओवर में फिफ्टी पार्टनरशिप की और 6 ओवर में टीम का स्कोर बगैर नुकसान के 64 रन तक पहुंचा दिया।
कोहली-डु प्लेसिस में सेंचुरी पार्टनरशिप
बेंगलुरु के कप्तान फाफ डु प्लेसिस और विराट कोहली ने सीजन में एक और शतकीय साझेदारी की। दोनों ने 17.5 ओवर में 172 रन जोड़े। डु प्लेसिस ने 34 और कोहली ने 36 बॉल में अपनी फिफ्टी पूरी की।
कोहली ने आगे 62 बॉल में शतक भी लगाया, जो उनके IPL करियर की छठी सेंचुरी रही। कोहली 100 रन बनाकर आउट हुए, वहीं डु प्लेसिस ने 71 रन बनाए।
फेल रहे SRH के बॉलर्स 
187 रन के टारगेट को डिफेंड करने उतरी सनराइजर्स हैदराबाद की बॉलिंग कारगर नहीं रही। टीम ने पावरप्ले में ही 64 रन दे दिए। विराट कोहली और फाफ डु प्लेसिस ने 17 ओवर तक बॉलर्स को विकेट के लिए तरसाया।
SRH से भुवनेश्वर कुमार और थंगारसु नटराजन को ही 1-1 विकेट मिला। बेंगलुरु से कोहली और डु प्लेसिस के अलावा ग्लेन मैक्सवेल ने 5 और माइकल ब्रेसवेल ने 4 रन बनाए।
ऐसे गिरे बेंगलुरु के विकेट...
दोनों टीमों की प्लेइंग इलेवन...
रॉयल चैलेंजर्स बेंगलुरु: फाफ डु प्लेसिस (कप्तान), विराट कोहली, ग्लेन मैक्सवेल, महिपाल लोमरोर, अनुज रावत (विकेटकीपर), शाहबाज अहमद, माइकल ब्रेसवेल, वेन पार्नेल, हर्षल पटेल, कर्ण शर्मा और मोहम्मद सिराज।
इम्पैक्ट प्लेयर: दिनेश कार्तिक, विजयकुमार वैशाक, हिमांशु शर्मा, सुयश प्रभुदेसाई और केदार जाधव।
सनराइजर्स हैदराबाद: ऐडन मार्करम (कप्तान), ​​​​अभिषेक शर्मा, राहुल त्रिपाठी, हेनरिक क्लासेन (विकेटकीपर), हैरी ब्रूक, ग्लेन फिलिप्स, अब्दुल समद, कार्तिक त्यागी, मयंक डागर, भुवनेश्वर कुमार और नितीश रेड्डी।
इम्पैक्ट प्लेयर: टी नटराजन।
बेंगलुरु-हैदराबाद मैच के फोटोज...
